પ્રથમ વિશ્વયુદ્ધ દરમિયાન રોય અમેરિકન નેવીમાં જોડાયા અને નૌસેનાનાં એક માલવાહક જહાજમાં બે વર્ષ નોકરી કરી. જોકે, દરિયો માફક ના આવ્યો અને ટીબી થઈ જતા તેમને ડિસ્ચાર્જ કરવામાં આવ્યા. રોય 1920માં લોસ એન્જેલસ, કેલિફોર્નિયામાં એક બેન્કમાં ક્લાર્ક તરીકે નોકરીએ લાગ્યા. એ દરમિયાન વોલ્ટે કેન્સાસમાં એનિમેટર તરીકે કામ ચાલુ કરી દીધું હતું. 1923માં વોલ્ટ ડિઝની પોતાના ભાઈ પાસે રહેવા આવી ગયા અને એનિમેશન સ્ટુડિયો સ્થાપવા માટેના પ્રયાસ ચાલુ કર્યા. તેમણે એનિમેશનનાં જરૂરી સાધનો અને સ્ટુડિયોની જગ્યાના ખર્ચનો સરવાળો માંડ્યો તો તેમને આશરે 1000 ડોલરની જરૂર હતી. પણ વોલ્ટ પાસે માત્ર 40 ડોલર જ હતા. મોટા ભાઈ રોયે પોતાની તમામ બચત એટલે કે 250 ડોલર વોલ્ટને તેનું સપનું પુરું કરવા માટે આપી દીધા. પણ આટલાથી શું થાય? અંતે બંને ભાઈઓએ તેમના એક કાકા પાસેથી 500 ડોલર ઉધાર લીધા અને 790 ડોલરની મૂડીમાંથી ‘ડિઝની બ્રધર્સ સ્ટુડિયો'ની સ્થાપના કરી.